

CURTEA DE CONTURI A REPUBLICII MOLDOVA

**H O T Ă R Â R E A nr. 33**

din 25 aprilie 2019

**cu privire la Raportul auditului rapoartelor financiare consolidate ale Ministerului Finanțelor încheiate la 31 decembrie 2018**

Curtea de Conturi, în prezența ministrului finanțelor, dl Ion Chicu; șefului Direcției management instituțional din cadrul Ministerului Finanțelor, dl Iuri Pașinschi; șefului Secției financiare din cadrul Ministerului Finanțelor, dna Diana Cazacu; șefului Secției rapoarte din cadrul Ministerului Finanțelor, dna Nadejda Slova; șefului Secției metodologie din cadrul Ministerului Finanțelor, dna Svetlana Plăcintă; șefului Serviciului audit intern din cadrul Ministerului Finanțelor, dna Livia Jandîc; directorului general al Serviciului Vamal, dl Vitalie Vrabie; șefului adjunct al Direcției finanțe și evidență contabilă din cadrul Serviciului Vamal, dna Lilia Tudorache; directorului Serviciului Fiscal de Stat, dl Serghei Pușcuța; șefului Direcției generale economie și finanțe din cadrul Serviciului Fiscal de Stat, dna Mariana Țurcan; directorului Inspecției Financiare, dl Alexei Secrieru; șefului Direcției management financiar și administrativ din cadrul Inspecției Financiare, dna Lidia Glavan, călăuzindu-se de prevederile art.3 alin.(1), art.5 alin.(1) lit.a) și art.31 alin.(1) lit.a) din Legea privind organizarea și funcționarea Curții de Conturi a Republicii Moldova[[1]](#footnote-1), a examinat Raportul auditului rapoartelor financiare consolidate ale Ministerului Finanțelor încheiate la 31 decembrie 2018.

Misiunea de audit public extern a fost planificată și realizată conform Programelor activității de audit ale Curții de Conturi pe anii 2018 și, respectiv, 2019 (cu modificările ulterioare)[[2]](#footnote-2), având drept scop oferirea unei asigurări rezonabile cu privire la faptul că rapoartele financiare consolidate ale Ministerului Finanțelor, încheiate la 31 decembrie 2018, nu conțin, în ansamblul lor, denaturări semnificative cauzate de fraude sau erori, precum și emiterea unei opinii.

Auditul public extern s-a desfășurat în conformitate cu Standardele Internaționale de Audit aplicate de Curtea de Conturi (ISSAI 100, ISSAI 200 și ISSAI 1000-2999)[[3]](#footnote-3).

Examinând Raportul de audit prezentat, precum și explicațiile persoanelor cu funcții de răspundere prezente la ședința publică, Curtea de Conturi

**A CONSTATAT:**

Rapoartele financiare consolidate ale Ministerului Finanțelor încheiate la 31 decembrie 2018 oferă, sub toate aspectele semnificative, o imagine corectă și fidelă în corespundere cu cadrul aplicabil de raportare financiară[[4]](#footnote-4).

Reieșind din cele expuse, în temeiul art.14 alin.(2), art.15 lit.d) și art.37 alin.(2) din Legea nr.260 din 07.12.2017, Curtea de Conturi

HOTĂRĂŞTE:

1. Se aprobă Raportul auditului rapoartelor financiare consolidate ale Ministerului Finanțelor încheiate la 31 decembrie 2018, anexat la prezenta Hotărâre.
2. Prezenta Hotărâre și Raportul de audit se remit:
	1. **Ministerului Finanțelor**, pentru luare de atitudine și asigurarea implementării recomandărilor indicate în Anexa la Scrisoarea către conducere, precum și pentru completarea cadrului general de evidență contabilă și raportare financiară în sistemul bugetar cu prevederi specifice gestionării cotei-părți a fondatorului în capitalul social al instituțiilor fondate;
	2. **Guvernului Republicii Moldova**, pentru informare, precum și pentru asigurarea elaborării cadrului de reglementare privind organizarea și funcționarea instituțiilor publice, inclusiv înregistrarea drepturilor de fondator al acestora;
	3. **Parlamentului și** **Președintelui Republicii Moldova,** pentru informare.
3. Prin prezenta Hotărâre, se exclude din regim de monitorizare Hotărârea Curții de Conturi nr.60 din 01.08.2018 „Privind aprobarea Raportului auditului situațiilor financiare consolidate ale Ministerului Finanțelor, încheiate la 31 decembrie 2017”, cu reiterarea recomandărilor nr. 1-5 înaintate **Ministerului Finanțelor.**
4. Se împuternicește membrul Curții de Conturi, care coordonează activitatea subdiviziunii responsabile de realizarea auditului, să semneze Scrisoarea către conducerea Ministerului Finanțelor.
5. Prezenta Hotărâre intră în vigoare din data publicării în Monitorul Oficial al Republicii Moldova.
6. Despre acțiunile întreprinse pentru executarea subpunctelor 2.1.-2.2. și punctului 3 din prezenta Hotărâre, se va informa Curtea de Conturi în termen de 9 luni din data intrării în vigoare a Hotărârii.
7. Hotărârea și Raportul auditului rapoartelor financiare consolidate ale Ministerului Finanțelor încheiate la 31 decembrie 2018 se publică pe site-ul oficial al Curții de Conturi (<http://www.ccrm.md/hotariri-si-rapoarte-1-95>).

**Marian LUPU,**

1. Legea privind organizarea și funcționarea Curții de Conturi a Republicii Moldova nr.260 din 07.12.2017 (în continuare – Legea nr.260 din 07.12.2017). [↑](#footnote-ref-1)
2. Hotărârea Curții de Conturi nr.75 din 29.12.2017 „Privind aprobarea Programului activității de audit a Curții de Conturi pe anul 2018”; Hotărârea Curții de Conturi nr.100 din 21.12.2018 „Privind aprobarea Programului activității de audit a Curții de Conturi pe anul 2019”. [↑](#footnote-ref-2)
3. Hotărârea Curții de Conturi nr.60 din 11.12.2013 „Cu privire la aplicarea Standardelor Internaționale de Audit ale Instituțiilor Supreme de Audit de nivelul 3 – ISSAI 100, ISSAI 200, ISSAI 300, ISSAI 400 în cadrul misiunilor de audit ale Curții de Conturi”; Hotărârea Curții de Conturi nr.7 din 10.03.2014 „Cu privire la aplicarea Liniilor Directoare de Audit (ISSAI 1000-9999) în cadrul auditului public”. [↑](#footnote-ref-3)
4. Legea contabilității nr.113-XVI din 27.04.2007; Planul de conturi contabile în sistemul bugetar și Normele metodologice privind evidența contabilă și raportarea financiară în sistemul bugetar, aprobate prin Ordinul ministrului finanțelor nr.216 din 28.12.2015; Ordinul ministrului finanțelor nr.214 din 28.12.2018 „Cu privire la aprobarea termenelor de prezentare a rapoartelor financiare pe anul 2018”; Ordinul ministrului finanțelor nr.12/4-4-14 din 24.01.2019 „Cu privire la particularitățile de întocmire și prezentare a rapoartelor financiare ale autorităților publice centrale/instituțiilor bugetare pentru anul 2018”. [↑](#footnote-ref-4)